b'\n_START_ARTICLE_\nEvropska komisija\n_START_SECTION_\nPostopek imenovanja\n_START_PARAGRAPH_\nEvropski svet, ki odlo\xc4\x8da s kvalificirano ve\xc4\x8dino, predlaga predsednika Komisije iz vrst zmagovite politi\xc4\x8dne skupine na evrovolitvah. Nominiranca mora nato potrditi Evropski parlament. Sledi zbiranje ekipe, ko dr\xc5\xbeave \xc4\x8dlanice nominirancu za predsednika komisije predlagajo komisarje. Izbrani komisarski ekipi mora dati soglasje Evropski svet, ki tudi o tem odlo\xc4\x8da s kvalificirano ve\xc4\x8dino. Kandidati za komisarje imajo zasli\xc5\xa1anja v odborih Evropskega parlamenta. Parlament mora nazadnje potrditi ekipo komisarjev. \xc4\x8ce z delom kolegija komisarjev ni zadovoljen ga sme razpustiti.\n_START_SECTION_\nPredlaga zakonodajo Parlamentu in Svetu EU\n_START_PARAGRAPH_\nKomisija je v osnovi administrativni organ, a v evropski zakonodaji je edina pobudnica zakonodaje. To pomeni, da ima Komisija izklju\xc4\x8dno pristojnost za pripravo predlogov novih pravnih aktov EU, ki jih predlo\xc5\xbei Parlamentu in Svetu EU. Cilj teh predlogov mora biti varovanje interesov Unije in njenih dr\xc5\xbeavljanov, ne pa interesov posameznih dejavnosti, lobijev, ali dr\xc5\xbeav \xc4\x8dlanic. _NEWLINE_Komisija mora pred zakonodajo preu\xc4\x8diti razmere in te\xc5\xbeave, ki bi zapletajo to ureditev. Komisija mora tako biti v stiku s \xc5\xa1tevilnimi interesnimi skupinami, evropskih ekonomsko-socialnim odborom in Odborom regij. Posvetuje se tudi z nacionalnimi parlamenti in vladami ter \xc5\xa1ir\xc5\xa1o javnostjo. Komisija predlaga ukrepe na ravni EU le v primeru, \xc4\x8de te\xc5\xbeav ni mogo\xc4\x8de u\xc4\x8dinkoviteje re\xc5\xa1iti na nivoju dr\xc5\xbeavnih, lokalnih ali regionalnih oblasti. Evropska komisija lahko pripravlja predloge zakonodajnih aktov, o katerih nato odlo\xc4\x8data evropski parlament in Svet Evropske unije. S strokovnim osebjem zagotavlja tehni\xc4\x8dno izpopolnjene predloge in pomaga tudi kasneje v zakonodajnem postopku.\n_START_SECTION_\nUpravlja in izvaja politike in prora\xc4\x8dun EU\n_START_PARAGRAPH_\nIma tudi izvr\xc5\xa1ilno funkcijo \xe2\x80\x93 skrbi za izvajanje zakonodaje in v okviru tega sprejema podzakonske akte Unije, njene pristojnosti pa segajo tudi na oblikovanje skupnih politik in nadzorovanje evropskega prora\xc4\x8duna. Komisija tako oblikuje programe, projekte in njihove izvajalce, nato pa nadzira izvajanje dejavnosti. Njihov nadzor je kasneje \xc5\xa1e enkrat pod nadzorom Evropskega ra\xc4\x8dunskega sodi\xc5\xa1\xc4\x8da v omejenem obsegu. Komisija dolo\xc4\x8da in usmerja pomembna sredstva na podro\xc4\x8dju tehnologij in raziskav.\n_START_SECTION_\nIzvr\xc5\xa1uje evropsko zakonodajo skupaj s Sodi\xc5\xa1\xc4\x8dem EU\n_START_PARAGRAPH_\nPomembna naloga evropske komisije je zagotavljanje uresni\xc4\x8devanje ustanovitvenih pogodb in kot \xc2\xbbvaruh pogodb\xc2\xab\xc2\xa0lahko pred evropskim sodi\xc5\xa1\xc4\x8dem to\xc5\xbei vse druge skupne ustanove, dr\xc5\xbeavo \xc4\x8dlanico oziroma njeno pravno osebo (pred splo\xc5\xa1nim sodi\xc5\xa1\xc4\x8dem)._NEWLINE_Ko Komisija ugotovi, da posamezna \xc4\x8dlanica EU ne spo\xc5\xa1tuje zakonodaje EU, najprej spro\xc5\xbei pravni "postopek za ugotavljanje kr\xc5\xa1itev", ki je v osnovi spravne narave. \xc4\x8clanica mora v dolo\xc4\x8denem roku odgovoriti z odgovorom ali pojasnilom za svoje vedenje. Ob zaostritvi se kr\xc5\xa1itev preda Sodi\xc5\xa1\xc4\x8du EU. Sodbe sodi\xc5\xa1\xc4\x8da so zavezujo\xc4\x8de tudi za ostale \xc4\x8dlanice.\n_START_SECTION_\nZastopa EU navzven\n_START_PARAGRAPH_\nPodpredsednik Komisije in Visoki predstavnik za zunanje zadeve in varnostno politiko v vseh pomembnih stvareh v posvetovanju s Evropskih svetom oblikuje zunanjo politiko Evropske unije. Komisija pa na nekaterih podro\xc4\x8djih lahko tudi sama predstavlja interese EU. To velja predvsem za podro\xc4\x8dje trgovinske politike (tarife, carine), humanitarne pomo\xc4\x8di in pogajanj o \xc5\xa1iritvi EU, kon\xc4\x8dne dogovore pa potrjuje Svet EU. Evropska komisija pomembno zastopa enotna stali\xc5\xa1\xc4\x8da v Svetovni trgovinski organizaciji.\n_START_SECTION_\nDelovanje\n_START_PARAGRAPH_\nSestavlja jo 28 \xc4\x8dlanov (predsednik in 27 komisarjev), ki jih predlagajo dr\xc5\xbeave \xc4\x8dlanice in jih potrdi evropski parlament. Komisija predstavnikov dr\xc5\xbeav \xc4\x8dlanic, imenovana tudi kolegij, se sre\xc4\x8duje tedensko. Komisarji ne zastopajo interesov mati\xc4\x8dnih dr\xc5\xbeav, ampak morajo v prvi vrsti skrbeti za splo\xc5\xa1ne koristi in razvoj Unije. Komisija je za svoje delo odgovorna evropskemu parlamentu, ki ji lahko z dvotretjinsko ve\xc4\x8dino izglasuje nezaupnico, kar lahko privede do odstopa celotne komisije._NEWLINE_Osebje Komisije je razdeljeno na enote (direktorati) in slu\xc5\xbebe. Direktorati odgovarjajo generalnemu direktorju, ta pa neposredno enemu od komisarjev. Ve\xc4\x8dina predlogov zakonodaje se oblikuje na ravni direktoratov.'